Diari Oficial de la Generalitat Valenciana


Sumari del DOGV 3334, del 21-09-1998 (1998/7737)

ORDRE de 10 de setembre de 1998, de la Conselleria d'Economia, Hisenda i Administració Pública, per la qual es convoca una beca per a la realització de pràctiques professionals de mitjans de comunicació social.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3334

Data del DOGV
:   21-09-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/7737


Data del document
:   10-09-1998

Organisme emissor
:   Conselleria d'Economia, Hisenda i Administració Pública

Tipus de document
:   Ordre

ORDRE de 10 de setembre de 1998, de la Conselleria d'Economia, Hisenda i Administració Pública, per la qual es convoca una beca per a la realització de pràctiques professionals de mitjans de comunicació social. [1998/A7737]
  
La Conselleria d'Economia, Hisenda i Administració Pública, en el marc de la política dirigida a l'especialització dels llicenciats universitaris que han finalitzat els seus estudis en dates recents, convoca la concessió d'una beca perquè puga accedir a la realització de pràctiques professionals, dins de l'àmbit de l'administració pública, un llicenciat en Ciències de la Informació, branca Periodisme.
  
En virtut de les facultats que em confereix l'article 35 de la Llei de Govern Valencià, de 30 de desembre de 1983, i l'article 4 del Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Article 1
  
Convocar un concurs públic per a la concessió d'una beca, a fi de realitzar pràctiques professionals de mitjans de comunicació, en la Conselleria d'Economia, Hisenda i Administració Pública.
  
Article 2
  
Aprovar les bases que s'adjunten com a annex I d'aquesta ordre. Les beques es regiran pel que disposen les bases de la convocatòria i el Decret 108/1992, de 6 de juliol, del Govern Valencià.
  
Article 3
  
La dotació econòmica de la beca se sufragarà a càrrec de la línia 2.671 del programa pressupostari 06.01. 611.10.4, per un import total màxim de 1.140.000 PTA.
  
Article 4
  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.
  
Article 5
  
Contra aquesta ordre, que posa fi a la via administrativa, podrà interposar-se un recurs contenciós administratiu, d'acord amb el que preveu l'article 58 de la Llei de 27 de desembre de 1956, Reguladora de la Jurisdicció Contenciosa Administrativa, dins del termini de dos mesos, comptats des del dia de la publicació davant la Sala Contenciosa Administrativa del Tribunal Superior de Justícia de la Comunitat Valenciana, comunicant-ho prèviament a la Conselleria d'Economia, Hisenda i Administració Pública, d'acord amb el que estableix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 10 de setembre de 1998
  
El conseller d'Economia, Hisenda i Administració Pública,
  
JOSÉ LUIS OLIVAS MARTÍNEZ
  
ANNEX I
  
Bases de la convocatòria per a la concessió d'una beca, per a la realització de pràctiques professionals de llicenciats en mitjans de comunicació en la Conselleria d'Economia, Hisenda i Administració Pública.
  
Primera. Objecte
  
La beca té por objecte la formació complementària i especialització de llicenciats en Ciències de la Informació, branca Periodisme, en l'àmbit de l'administració pública.
  
Segona. Nombre de beques i requisits dels sol·licitants
  
Es convoca una beca destinada a llicenciats en Ciències de la Informació, branca Periodisme, que hagen finalitzat els seus estudis amb posterioritat al mes de maig de 1995.
  
Tercera. Dotació, duració i pagament de les beques
  
La dotació de la beca és de 95.000 pessetes brutes mensuals. El període de gaudiment de la beca començarà el primer dia del mes següent a aquell en què es realitze l'adjudicació i finalitzarà el 31 de desembre de 1998. No obstant això, aquest període podrà prorrogar-se a l'exercici de 1999, i fins a un màxim de 12 mesos, inclòs el període inicial i el de pròrroga, sempre que existisca consignació pressupostària en aquest exercici.
  
L'import de la beca es pagarà mensualment, prèvia certificació de la Secretaria General de la Conselleria d'Economia, Hisenda i Administració Pública, amb l'informe previ del cap del Gabinet del conseller de la bona marxa de l'activitat objecte de la beca.
  
Quarta. Titulació exigida
  
Els aspirants hauran d'estar en possessió de la llicenciatura de Ciències de la Informació, branca Periodisme, al terme del termini de presentació de la sol·licitud. Els aspirants hauran d'acreditar que han finalitzat els seues estudis de llicenciatura amb posterioritat al mes de maig de 1995.
  
Cinquena. Formalització de les sol·licituds
  
Els impresos de sol·licitud (annex II) estaran a disposició de les persones interessades en el Registre General de Conselleria d'Economia Hisenda i Administració Pública (c/ Palau, 12, de València). Els candidats hauran de presentar-los en el mateix Registre General o tramitar-los per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, emplenant, junt amb la fotocòpia compulsada del document nacional d'identitat (DNI), la següent documentació:
  
- Currículum, en el qual es faran constar les dades personals, data i lloc de naixement, domicili actual, telèfon i una foto format carnet del sol·licitant.
  
- Còpia del títol de llicenciat en Ciències de la Informació, branca Periodisme.
  
- Certificat de l'expedient acadèmic personal.
  
- Declaració jurada de no tenir concedida qualsevol altra beca o ajuda per a la mateixa o similar activitat.
  
- Qualssevol altres documents que acrediten la possessió de títols, cursos i seminaris, mèrits docents i d'investigació, o altres mèrits professionals que es desitge al·legar.
  
- Documentació acreditativa de coneixements d'Economia, Hisenda i Administració Pública, o de qualsevol altra matèria relacionada amb les competències de la Conselleria.
  
Sisena. Termini de presentació de les sol·licituds
  
El termini de presentació de les sol·licituds serà de 10 dies hàbils comptats a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
Setena. Selecció
  
Per a l'examen de les sol·licituds de beques es constituirà una comissió avaluadora, que elaborarà les oportunes propostes d'adjudicació de beca, en un termini d'un mes des de l'acabament del termini de presentació de sol·licituds. Aquesta comissió estarà composta pels següents membres:
  
- El cap del Gabinet del Conseller d'Economia, Hisenda i Administració Pública, que la presidirà.
  
- La secretària general administrativa de la Conselleria d'Economia, Hisenda i Administració Pública.
  
- La cap del Servei Jurídic de la Conselleria d'Economia, Hisenda i Administració Pública.
  
- La cap de Premsa del conseller d'Economia, Hisenda i Administració Pública.
  
- La cap del Gabinet Tècnic de la Conselleria d'Economia, Hisenda i Administració Pública, que actuarà com a secretària de la comissió avaluadora.
  
La Conselleria d'Economia, Hisenda i Administració Pública es reserva la facultat de deixar deserta totalment o parcialment, l'adjudicació de la beca convocada i d'interpretar el contingut d'aquestes bases.
  
La selecció del becari es donarà per la puntuació obtinguda per l'aplicació del següent barem:
  
Expedient acadèmic. Fins a un màxim de 2 punts.
  
Coneixements de valencià: un màxim d'1 punt en funció dels nivells de coneixement del valencià establits per la Junta Qualificadora de Coneixements de Valencià, d'acord amb la següent escala:
  
Nivell oral: 0,25 punts.
  
Nivell elemental: 0,50 punts.
  
Nivell mitjà: 0,75 punts.
  
Nivell superior: 1 punt.
  
Coneixements d'altres idiomes comunitaris. fins a un màxim d'1 punt.
  
Altres titulacions acadèmiques, assistència a cursos d'especialització i seminaris, mèrits docents o d'investigació, així com altres mitjans professionals que es desitge al·legar. Fins a un màxim de 2 punts.
  
Altres titulacions acadèmiques, assistència a cursos d'especialització i seminaris, mèrits docents o d'investigació, així com altres mitjans professionals que es desitge al·legar, sobre temes relacionats amb economia, hisenda i administració pública, o d'altres matèries competència d'aquesta Conselleria (aquests mèrits es valoraran, així mateix, en l'apartat anterior). Fins a un màxim d'1 punt.
  
Altres mèrits: un màxim d'1 punt.
  
Entrevista: fins a un màxim de 4 punts. En l'entrevista es valorarà l'experiència professional i coneixements del funcionament de l'administració autonòmica.
  
Els 10 candidats que hagen obtingut una major puntuació seran convocats a una prova escrita, on hauran de desenvolupar, en un temps màxim d'una hora, un tema d'actualitat relacionat amb les competències que té assumides la Conselleria d'Economia, Hisenda i Administració Pública. La prova es valorarà fins a un màxim de 6 punts i els candidats podran ser convocats per la comissió avaluadora a llegir i defensar el seu exercici.
  
Acabat el procés selectiu, la comissió elaborarà una proposta de concessió de la beca, on s'inclouran el beneficiari d'aquesta i tants suplents com s'estimen convenients, en funció de la puntuació obtinguda, a fi que pogueren cobrir-se les vacants que es produïsquen per renúncia o abandonament.
  
Vuitena. Concessió
  
La beca s'adjudicarà mitjançant resolució del conseller d'Economia, Hisenda i Administració Pública, en vista de la proposta de la comissió avaluadora, en el termini màxim de dos mesos a partir de l'endemà de l'acabament de la presentació de sol·licituds; la manca de resolució d'adjudicació dins del termini establit anteriorment produirà l'efecte de la desestimació presumpta de les sol·licituds presentades.
  
La resolució de concessió es notificarà als interessats i serà publicada en el Diari Oficial de la Generalitat Valenciana.
  
Novena. Obligacions, incidències i tutoria dels becaris
  
La beca és incompatible amb el gaudiment de qualsevol altra beca o ajuda que pogueren concedir-se per la mateixa o similar activitat. La infracció d'aquesta regla deixarà sense efecte la beca.
  
La condició de becari no generarà cap relació laboral, ni administrativa, amb la Generalitat Valenciana. Els adjudicataris seran beneficiaris d'una pòlissa que els cobrisca l'assistència sanitària durant tot el temps de gaudiment de la beca.
  
El conseller d'Economia, Hisenda i Administració Pública, resoldrà les incidències que es produïsquen durant el període de gaudiment de la beca i podrà deixar-la sense efecte, prèvia audiència de l'interessat, en cas d'incompliment de les seues obligacions per part del becari, o quan no realitzara l'activitat que motivà la concessió, o deixara de reunir els requisits exigits.
  
La cap de Premsa del conseller d'Economia, Hisenda i Administració Pública ordenarà les activitats i establirà la dedicació del becari segons els criteris que s'establisquen en cada moment.
  
Davant les incidències, renúncies, abandonaments o incompliments que deixen vacant una beca, es procedirà a cobrir aquesta segons l'ordre establit en la borsa de reserva que resulte del procés de selecció.
  
ANNEX II
  
(Nom i cognoms)..., amb domicili a ..., carrer ..., núm. ..., amb DNI núm. ..., expedit en ..., data ..., telèfon núm. ..., en el meu nom, una vegada coneguda l'ordre publicada en el Diari Oficial de la Generalitat Valenciana núm. ..., de data ..., per la qual la Conselleria d'Economia, Hisenda i Administració Pública convoca una beca per a la realització de pràctiques professionals en la Conselleria d'Economia, Hisenda i Administració Pública, i també les condicions establides en les bases, em compromet a acceptar-les, a assistir i participar plenament en els programes de treball que siguen establits, en cas de ser adjudicatari, i declare que totes les dades personals, acadèmiques i professionals assenyalades en l'escrit són certes, i adjunte la següent documentació:
  
a) Fotocòpia del DNI i currículum.
  
b) Còpia del títol de llicenciat en Ciències de la Informació, branca Periodisme.
  
c) Títol de llicenciat en Ciències de la Informació, branca Periodisme.
  
d) Certificat de l'expedient acadèmic personal.
  
e) Declaració jurada de no tenir concedida qualsevol altra beca o ajuda per a la mateixa o similar activitat.
  
f) Altres documents que acrediten els mèrits que s'al·leguen i que, a continuació, es detallen:
  
- ...
  
- ...
  
- ...
  
SOL·LICITE
  
Que tinga per admesa aquesta instància amb la seua documentació als efectes del que estableix la convocatòria de la beca publicada en el DOGV núm. ... de ... de ... de 1998.
  
València, ...
  
Firma de la persona interessada